## Pravilnik o načinu vođenja očevidnika o obavljenim inspekcijskim pregledima građevinske inspekcije

### NN 1/1998 (5.1.1998.), Pravilnik o načinu vođenja očevidnika o obavljenim inspekcijskim pregledima građevinske inspekcije

# **MINISTARSTVO PROSTORNOG UREĐENJA, GRADITELJSTVA I STANOVANJA**

Na temelju članka 25. stavka 2. Zakona o sustavu državne uprave ("Narodne
novine", br. 75/93.), ministar prostornog uređenja, graditeljstva i stanovanja
donosi

## **PRAVILNIK**

### **O NAČINU VOĐENJA OČEVIDNIKA O OBAVLJENIM INSPEKCIJSKIM PREGLEDIMA GRAĐEVINSKE INSPEKCIJE**

Članak 1.

Ovim pravilnikom propisuje se obrazac, sadržaj i način vođenja očevidnika
o obavljenim inspekcijskim pregledima građevinske inspekcije.

Članak 2.

Sadržaj očevidnika o obavljenim inspekcijskim pregledima (u daljnjem
tekstu: očevidnik) prikazuje obrazac koji je tiskan uz ovaj pravilnik i
čini njegov sastavni dio.

Obrazac je dimenzija 29,7¤21 cm.

Članak 3.

Očevidnik je dužan voditi svaki građevinski inspektor, građevinski nadzornik
i osoba koja poslove građevinske inspekcije obavlja na temelju posebnog
ovlaštenja.

Članak 4.

U očevidnik se upisuju podaci o provedbi inspekcijskog nadzora na neuvezane
obrasce iz članka 2. ovog pravilnika na dan i redoslijedom obavljanja inspekcijskih
pregleda odnosno drugih radnji koje podliježu upisu.

Upis za svaki mjesec započinje na novom obrascu.

Članak 5.

Očevidnik se zaključuje i uvezuje sukladno propisima o uredskom poslovanju
koncem godine za koju se vodi i pohranjuje trajno.

Naziv **OČEVIDNIK o obavljenim inspekcijskim pregledima za godinu**
-------- , naziv nadležnog tijela i ustrojstvene jedinice u kojoj se obavljaju
poslovi građevinske inspekcije i ime i prezime osobe iz članka 3. ovog
pravilnika se tiskaju na sredini, u lijevom gornjem i desnom donjem kutu
naslovne strane uveza.

Članak 6.

Način upisa podataka u obrazac:

***stupac 1. - broj I***

- daje se u rastućem nizu unutar godine za koju se vodi očevidnik svakom
inspekcijskom pregledu odnosno drugoj radnji koja podliježe upisu;

***stupac 2. - evidencijski broj***

- upisuje se broj koji se sastoji od zadnje dvije znamenke godine u
kojoj se vodi očevidnik i tri znamenke rednog broja unutar te godine; evidencijski
broj se dodjeljuje prigodom pokretanja inspekcijskog nadzora i koristi
se bez promjene u njegovoj daljnjoj provedbi; građevini na području jedne
ustrojstvene jedinice ne može se dodijeliti više od jednog evidencijskog
broja niti se isti evidencijski broj u jednoj ustrojstvenoj jedinici može
dodijeliti drugoj građevini;

- evidencijski broj građevine za koju su se inspekcijski pregledi ili
radnje koje podliježu upisu obavljale prije stupanja na snagu ovog pravilnika
se sastoji od zadnje dvije znamenke godine u kojoj je pokrenut inspekcijski
nadzor i tri znamenke rednog broja unutar te godine.

***stupac 3. - datum I***

- upisuje se datum obavljanja inspekcijskog pregleda odnosno druge radnje
koja podliježe upisu;

***stupac 4. - oznaka I***

- upisuje se oznaka za inspekcijski pregled odnosno drugu radnju koja
podliježe upisu;

```
prvi inspekcijski pregled povodom                               oznaka

- planiranih obveza provedbe inspekcijskog
  nadzora (program rada)                                        11

- investitorove obavijesti o početku građenja                   12

- prijave koja ukazuje na potrebu pokretanja
  inspekcijskog nadzora                                         13

- donošenja rješenja nadležnog tijela da se odbija
  zahtjev graditelja odnosno utvrđuje da se objekt ne
  može zadržati u prostoru                                      14

- drugih razloga                                                15

ostali inspekcijski pregledi povodom                            oznaka

- planiranih obveza provedbe inspekcijskog
  nadzora (program rada)                                        21

- provjere poštivanja naredbe iz upravnog akta                  22

- prijave koja ukazuje na potrebu nastavka
  inspekcijskog nadzora                                         23

- provedbe rješenja putem druge osobe                           24

- drugih razloga                                                25

druge radnje koje podliježu upisu                               oznaka

- zaprimanje prijave koja ukazuje na potrebu
  pokretanja inspekcijskog nadzora                              31

- radnje u dokaznom postupku (uvid u službene
  evidencije, saslušanje stranaka, svjedoka, vještaka,
  izvođenje dokaza, vještačenje, usmena rasprava i dr.)         32

- donošenje upravnih akata                                      33

- podnošenje prekršajnih i kaznenih prijava                     34

- dostava žalbe ili tužbe nadležnom upravnom drugo-
  stupanjskom tijelu ili nadležnom sudu                         35

- dostava prijedloga za poništenje ili ukidanje građevne
  odnosno uporabne dozvole po pravu nadzora
  nadležnom upravnom drugostupanjskom tijelu                    36

- ostalo                                                        37
```

***stupac 5. - klasa, urudžbeni broj***

- upisuje se klasifikacijska oznaka iznad urudžbenog broja pismena u
svezi inspekcijskog pregleda odnosno druge radnje koja podliježe upisu
iz stupca 1.;

***stupac 6. - oznaka pismena***

- upisuje se oznaka zakona ZOG, ZOV, ZUP i KZ koji uređuju građenje,
vlasništvo i druga stvarna prava, upravno postupanje i kaznena djela iznad
oznake odredbe zakona na temelju koje je donesen upravni akt iz stupca
5. ili je propisan prekršaj odnosno kazneno djelo zbog kojeg je podnesena
prijava iz stupca 5.;

- oznaka se sastoji od:

broja članka, broja stavka - broja alineje odnosno točke

***stupac 7. - rok***

- upisuje se rok u danima koji određuje upravni akt iz stupca 5.;

***stupac 8. - datum otpreme***

- upisuje se datum otpreme upravnog akta odnosno prekršajne ili kaznene
prijave iz stupca 5.;

***stupac 9. - k.č. i k.o., adresa***

- upisuje se broj katastarske čestice i katastarska općina na kojoj
se građevina nalazi; upisuje se iznimno adresa građevine ako prigodom prvog
inspekcijskog pregleda ti podaci nisu mogli biti utvrđeni;

***stupac 10. - investitor ili vlasnik***

- upisuje se ime i prezime odnosno tvrtka i adresa investitora ili vlasnika
iznad jedinstvenog matičnog broja građana odnosno poduzeća;

***stupac 11. - oznaka NG***

- upisuje se oznaka za namjenu građevine

**građevina prema namjeni oznaka**

- građevina stambene i mješovite namjene S

- građevina poslovne, javne i proizvodne namjene P

- građevina prometa, veza i infrastrukture I

- građevina i građenje druge namjene D

***stupac 12. - oznaka VR***

- upisuje se oznaka za vrstu radova

**vrste radova oznaka**

- građenje G

- rekonstrukcija R

- uklanjanje U

- održavanje O

- nužni popravci N

***stupac 13. - napomene***

- upisuju se podaci ako su značajni za inspekcijski nadzor odnosno građevinu
(klasifikacijska oznaka građevne dozvole, sudionici u građenju, prijavitelj,
prezime građevinskog inspektora ili nadzornika koji je ranije obavljao
inspekcijske preglede ili druge radnje koje podliježu upisu na građevini
istog evidencijskog broja i dr.);

- upisuje se oznaka "ZG" za inspekcijski pregled prigodom kojeg je gradilište
zatvoreno posebnom oznakom;

- upisuje se za radnju oznake 35 broj I pod kojim je donošenje upravnog
akta upisano u očevidnik;

- upisuje se naziv zakona koji je bio na snazi ako je propisano donošenje
upravnog akta iz stupca 5. ili podnošenje prekršajne odnosno kaznene prijave
iz stupca 5. na temelju tog zakona;

- upisuje se datum prvog inspekcijskog pregleda odnosno druge radnje
koja podliježe upisu koja je obavljena u provedbi inspekcijskog nadzora
prije stupanja na snagu ovog pravilnika.

Članak 7.

Očevidnik se može voditi i računalnom tehnikom, a ispis očevidnika mora
u obliku i sadržaju odgovarati obrascu propisanim ovim pravilnikom.

Obrasci se ispisuju mjesečno, a sigurnosna kopija se izrađuje tjedno.

Članak 8.

Nadležna tijela u kojima se obavljaju poslovi građevinske inspekcije
obavezno koriste podatke iz očevidnika za izradu godišnjih i drugih izvješća
o obavljenim inspekcijskim pregledima.

Članak 9.

Ovaj pravilnik stupa na snagu osmog dana od dana objave u "Narodnim
novinama".

Klasa: 362-02/97-07/56
Urbroj: 531-06-97-16
Zagreb, 22. prosinca 1997.

Ministar
Ministarstva prostornog uređenja,
graditeljstva i stanovanja
**mr. sc. Marko Širac,** v. r.

![](dodatni/370252.gif)

Pravilnik, NN 1/1998-8